
Predkladacia správa

Ministerstvo hospodárstva Slovenskej republiky predkladá návrh zákona, ktorým sa mení a dopĺňa zákon č. 67/2010 Z. z. o podmienkach uvedenia chemických látok a chemických zmesí na trh a o zmene a doplnení niektorých zákonov (chemický zákon) v znení neskorších predpisov (ďalej len „návrh zákona“) na základe Plánu legislatívnych úloh vlády Slovenskej republiky na rok 2026. 
Cieľom návrhu zákona je implementovať do právneho poriadku Slovenskej republiky  nariadenie Európskeho parlamentu a Rady (EÚ) 2024/2865 z 23. októbra 2024, ktorým sa mení nariadenie (ES) č. 1272/2008 o klasifikácii, označovaní a balení látok a zmesí (Ú. v. EÚ L, 2024/2865, 20.11.2024) a nariadenie Európskeho parlamentu a Rady (EÚ) 2026/405 z 11. februára 2026 o detergentoch a povrchovo aktívnych látkach, ktorým sa zrušuje nariadenie (ES) č. 648/2004 (Ú. v. EÚ L, 2026/405, 2.3.2026). Nariadenie Európskeho parlamentu a Rady (EÚ) 2023/1542 z 12. júla 2023 o batériách a odpadových batériách, ktorým sa mení smernica 2008/98/ES a nariadenie (EÚ) 2019/1020 a zrušuje smernica 2006/66/ES (Ú. v. EÚ L 191, 28.7.2023) v platnom znení sa implementuje z hľadiska potreby ustanoviť pre zodpovedné orgány štátnej správy kompetenciu týkajúcu sa možnosti členských štátov predložiť návrh obmedzenia látok v batériách.
Po revízii, resp. prijatí predmetných nových nariadení Európskej únie chemický zákon v aktuálnom znení nie je plne zosúladený s ich ustanoveniami. Keďže nariadenia Európskej únie predstavujú všeobecne záväzné právne akty priamo uplatniteľné v Slovenskej republike, je nevyhnutné na tieto zmeny primerane reagovať aj v rámci vnútroštátnej právnej úpravy.
Návrh zákona má z hľadiska obsahu prevažne implementačný a technický charakter. Jeho účelom je dosiahnutie súladu s aktuálnym právnym stavom vrátane nariadení Európskej únie, terminologické upresnenie a odstránenie neurčitosti právnej úpravy v nadväznosti na identifikované potreby aplikačnej praxe.
Súčasné znenie chemického zákona obsahuje ustanovenia o pojmoch, povinnostiach, ako aj odkazy, ktoré je potrebné upraviť vzhľadom na aktuálny právny stav. Zároveň je potrebné odstrániť nejasnosti, na ktoré poukázala aplikačná prax a taktiež vypustiť  splnomocňovacie ustanovenia na vydanie výnosov, ktoré už boli medzičasom zrušené, resp. sú obsolentné. Súčasne je nevyhnutné reagovať na vývoj aplikačnej praxe v oblasti správnej laboratórnej praxe upravenej v štvrtej časti zákona. Naplnenie povinnosti zavedenia účinných, primeraných a odrádzajúcich sankcií vyplývajúcej z príslušných nariadení Európskej únie implementovaných týmto zákonom je premietnuté do návrhu predĺženia objektívnej lehoty zodpovednosti za správne delikty. Navrhované predĺženie je v súlade s dobou trvania povinnosti dotknutých podnikateľských subjektov uchovávať informácie a dokumentáciu podľa priamo uplatniteľnej legislatívy Európskej únie, a preto nepredstavuje zvýšenie ich záťaže.
Návrh zákona je v súlade s Európskou chartou miestnej samosprávy.




